**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 09.05.2023 ora 08.00 – 10.05.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 10.05.2023, ora 08.00**

**RÂURI:**

**Debitele au fost în scădere,** exceptând râurile din bazinele hidrografice: Vedea, Bârlad, cursul mijlociu și inferior al Prutului, afluenții acestuia și pe cele din Dobrogea unde au fost staționare.

Pe cursul superior al Prutului, cursurile mijlocii și inferioare ale Siretului, Sucevei, Moldovei, Bistriței, Trotușului, Buzăului, Bârladului și cursurile inferioare ale Timișului, Bârzavei, Carașului, Nerei, Cernei, Putnei și Rm. Sărat, debitele au fost în creștere datorită propagării.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Vişeu, Tur, Bârzava, Moravița, pe Suceava, cursurile superioare ale Moldovei şi Prutului şi pe cursul superior şi mijlociu al Bistriţei și mai mici (sub 30% din normalele lunare) pe unii afluenţi ai Bârladului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în scădere,** exceptând râurile din bazinele hidrografice: Vedea, Bârlad, bazinele inferioare ale Argeșului și Ialomiței, afluenții Oltului inferior, afluenții Prutului, cursul mijlociu și inferior al acestuia și pe cele din Dobrogea unde vor fi staționare.

Pe cursul superior al Prutului și cursul mijlociu și inferior al Siretului, debitele vor fi în creștere prin propagare.

Sunt posibile ușoare creșteri de debite pe unele râuri mici din zonele montane datorită cedării apei din stratul de zăpadă și precipitațiilor, sub formă de aversă, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țară (secțiunea Baziaș)** în intervalul 09.05 – 10.05.2023 **a** **fost în scădere, având valoarea de** **6400 m3/s,** sub media multianuală a lunii **mai (7250 m3/s).**

În aval de Porţile de Fier debitele au fost în scădere la Gruia și pe sectorul Giurgiu – Tulcea și în creștere pe sectorul Calafat – Zimnicea.

**Debitul la intrarea în țară (secțiunea Baziaș) va fi staţionar (6400 m3/s).**

În aval de Porțile de Fier debitele vor fi în scădere pe sectoarele Gruia – Calafat și Olteniţa – Tulcea și în creștere pe sectorul Bechet – Giurgiu.

**2.** **Situaţia meteorologică în intervalul 09.05.2023, ora 08.00 – 10.05.2023, ora 08.00**

**În ţara,** valorile termice diurne nu au variat semnificativ față de intervalul anterior, astfel încât s-au situat în continuare sub mediile multianuale specifice datei, cu abaterile cele mai mari, de 7...10 grade în Oltenia, Muntenia, Moldova și estul Transilvaniei. Cerul a avut înnorări temporare în regiunile intracarpatice și persistente în rest și a plouat slab, mai ales sub formă de aversă, local la munte, în Banat și Dobrogea, pe arii restrânse în Oltenia, Muntenia și Moldova și doar izolat în Crișana și Transilvania. La altitudini de peste 1400 m au fost precipitații sub formă de lapoviță, măzăriche și ninsoare. Vântul a suflat slab și moderat, cu intensificări spre sfârșitul intervalului (55...60 km/h) în sudul Banatului și la altitudini mari în vestul Carpaților Meridionali. S-a menținut strat de zăpadă local în zona montană foarte înaltă și măsura *-în platformele stațiilor meteorologice*- până la 244 cm în Munții Bucegi și 198 cm în Munții Făgăraș, la peste 2000 m. Temperaturile maxime au fost cuprinse între 8 grade la Joseni și 19 grade la Săcuieni, Timișoara, Sânnicolau Mare și Jimbolia, iar la ora 06 se înregistrau valori termice între -1 grad la Târgu Lăpuș, Toplița, Joseni și Miercurea Ciuc și 11 grade la Moldova Nouă și Sulina. Spre dimineață, pe areale mici în sud-est, s-a format ceață.

***Observație:*** *au fost emise 2 atenționări cod galben privind fenomene meteorologice periculoase imediate.*

**La Bucureşti,** vremea a fost în continuare deosebit de rece pentru această perioadă. Cerul a fost temporar noros, iar vântul a suflat moderat pe parcursul zilei și slab noaptea. Temperatura maxima a fost de 15 grade la Afumați și 16 grade la Filaret și Băneasa (cu 7...8 grade sub media multianuală a datei). La ora 06 se înregistrau 3 grade în Băneasa, 6 grade la Afumați și 7 grade la Filaret.

**3. Prognoza meteorologică în intervalul 10.05.2023, ora 08.00 – 11.05.2023, ora 08.00**

**În ţara,** valorile de temperatură diurne vor crește ușor, cu precădere în vest, dar în cea mai mare parte a țării vremea va fi cu mult mai rece decât în mod obișnuit. Temperaturile maxime se vor încadra între 11 și 20 de grade, iar cele minime între 1 și 13 grade, mai scăzute în depresiuni unde vor fi condiții de brumă. Cerul va avea înnorări, și temporar va ploua slab local în zona montană și în sud-est și izolat în rest. La munte, la altitudini mari, vor fi precipitații sub formă de lapoviță sau ninsoare. Vântul va sufla slab și moderat, cu intensificări în sud-vest și pe crestele montane. Noaptea, pe areale mici, vor fi condiții de ceață.

**La Bucureşti,** vremea va fi deosebit de rece. Cerul va avea înnorări temporare, trecător vor fi condiții să plouă slab, iar vântul va sufla slab și moderat. Temperatura maximă va fi de 16...17 grade, iar cea minimă de 5...7 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești.

DIRECȚIA COMUNICARE